
FØRSTE KAPITTEL

– Slå blikket ned, server maten og gå. Ikke bli lenger enn nødvendig i Presidentens suite. Ikke se deg rundt, ikke snakk til prinsen og ikke flørt.  Prins Casper har et tvilsomt rykte når det gjelder kvinner. Hører du på meg, Holly?

Holly rev seg løs fra de vonde tankene og nikket. – Ja, fikk hun frem.  – Jeg hører, Sylvia.

– Hva sa jeg?

Holly var omtåket av mangelen på søvn og de evige rundene med selvgransking. – Du sa … Stemmen ble borte. – Jeg vet ikke. Beklager.

Munnen til Sylvia ble som en smal strek. – Hva feiler det deg? Du pleier å være så flink og pålitelig. Der var derfor jeg ga deg denne jobben.

Flink og pålitelig. Holly grøsset av beskrivelsen.

Enda to ord å legge til listen av grunner til at Eddie hadde dumpet henne.

Sylvia brydde seg ikke om at Holly reagerte på det hun sa. – Jeg skulle vel ikke behøve å minne deg på at denne dagen er den viktigste i min karriere – catering for de kongelige på Twickenham Stadion. Det er et mesterskap for seks nasjoner! Årets mest spennende rugbyturnering! Går dette bra, har vi klart det. Og flere jobber for meg betyr flere jobber for deg. Men da må du ta deg sammen!

En høy, slank kelner med et utfordrende uttrykk i ansiktet kom bort til dem med et brett med tomme champagneglass i hendene. – Gi henne litt fri, er du snill. Forloveden hennes slo opp i går kveld. Det er et mirakel at hun er her i det hele tatt. Hadde jeg vært henne, ville jeg ikke ha klart å komme meg opp av sengen.

– Brøt han forlovelsen? Sylvia så fra den ene til den andre. – Holly! Er det sant det Nicky forteller? Hvorfor gjorde han det?

Fordi hun var flink og pålitelig. Fordi håret hennes hadde farge som en solnedgang i stedet for en solsikke. Fordi hun var prippen og full av komplekser. Fordi baken hennes var for stor …

Og så videre. En bølge av fortvilelse skylte over henne. – Eddie er blitt forfremmet til markedsdirektør. Jeg passer ikke inn i hans nye tilværelse. Hittil hadde hun ikke grått. Det var hun stolt av, og litt i villrede. Hvorfor hadde hun ikke grått? Hun elsket ham jo. De hadde planlagt en fremtid sammen. – Han vil få med kunder og journalister å gjøre. Han kjører Porsche nå, og trenger en kvinne som passer til den. Hun smilte stivt og trakk på skuldrene, som for å virke likeglad. – Jeg er mer som en – stasjonsvogn.

– Du er altfor god for ham, fnyste Nicky. Glassene på brettet klirret faretruende. – Han er en …

– Nicky! Sylvia avbrøt henne bryskt. – Husk at du er mitt ansikt utad!

– I så fall er det best du betaler for Botox før jeg får rynker av å servere en samling tapere hver dag … Øynene til Nicky gnistret. – Eksen til Holly og det blonde ludderet hans hiver i seg champagne som om Eddie er markedsdirektør for fru Fortuna og ikke for den lokale grenen av Pet Palace.

– Er hun sammen med ham? Holly ble blek. – Da kan jeg ikke gå dit opp. Gjestelosjen ligger like ved Presidentens suite. Det ville bli for pinlig for alle. Alle hans kolleger – og hun – kommer til å glane på meg. Hva skal jeg gjøre?

– Finn en annen. Det fine ved slike menn er at det er nok av dem. Nicky ga brettet til den rasende sjefen og stakk armen inn under i Hollys. – Pust dypt. Inn og ut. Bra. Hør nå. Ta deg en tur inn i kongelosjen og kyss den sexy, slemme prinsen. Hvis du absolutt skal falle for en uanstendig mann, så sørg i hvert fall for at han er rik og mektig. Prinsen er åpenbart verdensmester i å kysse. Kongen av dem alle. Eller prinsen i dette tilfellet. Det ville sjokkere Eddie.

– Det ville sjokkere prinsen også. Holly måtte le. – Jeg tror at én avvisning er nok på en uke. Er jeg ikke tynn og blond nok for markedssjefen i Pet Palace, er jeg sikkert ikke tynn og blond nok for en playboyprins. Det var ingen god idé.

– Hva er galt med den? Rett fra ett palass til et annet. Nicky blunket til henne. – Knapp opp et par knapper, gå inn i Presidentens suite – og flørt. Det hadde jeg gjort.

– Heldigvis er hun ikke deg! Kinnene til Sylvia glødet. Hun så rasende på Nicky. – Og blusen skal være gjenknappet! Jeg betaler dere ikke for å flørte, men faktum er at prins Caspers romantiske krumspring er ute av kontroll. Derfor har jeg fått strenge instrukser fra slottet. Ingen pene servitører. Særlig ikke blondiner. Der er derfor jeg plukket ut deg, Holly. Rødt hår og fregner. Du er perfekt.

Holly grøsset. Perfekt? Til å forsvinne i mengden?

Hun strøk en hånd gjennom det uregjerlige, røde håret, som var holdt sammen av nåler. Bare tanken på å skulle gå inn i Presidentens suite ga henne gåsehud. – Jeg verken kan eller vil dette, Sylvia. Ikke i dag. Alle som kommer dit, er tynne, blonde, rike og selvsikre. Alt det hun ikke var. Med skjelvende hender tok hun brettet fra Sylvia. – Jeg tar disse med tilbake til kjøkkenavdelingen. Nicky kan servere det kongelige selskapet. Jeg orker ikke tanken på at de ser på meg som om jeg er …

Som om jeg er ingenting.

– Hvis du gjør jobben ordentlig, kommer de ikke til å se på deg i det hele tatt, sa Sylvia, og tok brettet så fort fra Holly at glassene klirret. Så ga hun brettet tilbake til Nicky. – Du bærer disse glassene tilbake til kjøkkenet. Og hvis du vil beholde jobben, Holly, går du opp til Presidentens suite med en gang. Og ingen påfunn. En mann i hans stilling kommer dessuten ikke til å være interessert i en jente som deg. Hun fikk øye på en av de andre servitørene som brakk nakken for å få et blikk av rugbyspillerne som varmet opp nede på banen, og stønnet.. – Nei! Dere er her for å jobbe, ikke kikke på manneben. Hun skyndte seg over til den andre servitøren.

– Naturligvis er vi her for å kikke på manneben, sa Nicky. – Hvorfor tror hun vi tok jobben? Jeg kan ikke noe om rugbyspill, men jeg vet at mennene er praktfulle.

Holly hørte ikke etter. Hun stirret tomt fremfor seg. – Det underlige er ikke at han dumpet meg, mumlet hun, – men at han ble interessert i meg i det hele tatt.

– Ikke snakk sånn! utbrøt Nicky. – Si heller at du ikke gråt over ham i natt.

– Merkelig nok gjorde jeg ikke det. Holly rynket pannen. – Kanskje jeg er for knust til å gråte.

– Spiste du sjokolade?

– Naturligvis. Sjokoladekjeks. Teller det?

– Det kommer an på hvor mange du spiste.

– To.

– To kjeks?

Holly rødmet. – To pakker. Hun sukket. – Og angret etterpå. Men da følte jeg meg så elendig, og sulten. Eddie ba meg ut på middag for å bryte forlovelsen. Han trodde sikkert at jeg ikke ville skrike på et offentlig sted. Jeg visste at noe var galt da han bestilte en forrett. Det gjør han aldri.

– Er ikke det typisk? sa Nicky foraktelig. – Den kvelden han slår opp med deg, lar han deg spise.

– Forretten var til ham. Ikke til meg. Holly ristet på hodet. – Jeg kan ikke spise foran Eddie uansett. Måten han ser på meg på, får meg til å føle meg som en gris. Han fortalte meg det mellom den grillete fisken og desserten. Så kjørte ham meg hjem, og jeg var sikker på at jeg skulle begynne å gråte. Det kom ingen tårer.

– Det overrasker meg ikke. Du var antakelig for sulten til å ha krefter nok til å gråte, sa Nicky tørt. – Med det er godt å høre at du spiste sjokoladekjeks.

Holly trakk på skuldrene. – Hvorfor insisterer Sylvia på denne stilen? Hun glattet på det trange, sorte skjørtet. – Jeg føler det som jeg har på meg et korsett. Og det er altfor kort.

– Du er sexy som synden, som alltid. Og sjokoladespising er første skritt på helbredelsens vei. Det neste skrittet et å selge ringen hans.

– Jeg har tenkt å levere den tilbake.

– Er du gal? utbrøt Nicky. Det skranglet i de tomme glassene igjen.   – Selg den. Kjøp deg et par lekre sko for pengene. Så kan du bruke resten av livet til å tråkke på minnene om ham. Og neste gang blir det sex uten følelser.

Holly smilte stivt. Det var for flaut å tilstå at hun faktisk ikke hadde hatt sex med Eddie. Han hadde anklaget henne for å være frigid. Ville hun være mindre frigid hvis baken hennes var mindre?

Antakelig, men det ville hun aldri få svar på. Hun hadde alltid planer om å slanke seg, men å gå uten mat gjorde henne bare grinete.

Det var derfor klærne alltid føltes for trange. Fortsatte hun slik, ville hun komme til å dø som jomfru. En kunne bli deprimert av mindre.

Hun kastet et blikk mot Presidentens suite. – Jeg tror virkelig ikke at jeg klarer dette.

– Det er verdt det, bare for å få et glimt av den syndige prinsen personlig.

– Han er ikke egentlig syndig, mumlet Holly. – Han var forelsket en gang, i en italiensk supermodell. Jeg husker at jeg leste om dem. De var et strålende par. Hun døde sammen med hans bror i et skred for åtte år siden. Det var forferdelig trist. De to brødrene hadde et nært forhold. Det forbauser meg ikke at han er blitt litt vill av seg. Han trenger kanskje å bli elsket.

Nicky lo. – Så gå opp dit og elsk ham. Og glem ikke hva jeg pleier å si.

– Hva er det?

– Hvis du ikke holder ut heten, så ta av deg et lag med klær.

*

Casper gikk sakte ned trappen og inn i den kongelige losjen. Det pene ansiktet var uttrykksløst da han så utover det imponerende stadionet. Åttito tusen tilskuere strømmet inn for å se på kampen, som var en del av det prestisjetunge Six Nations-mesterskapet.

Det var en iskald februardag, og følget hans klaget over det sure, engelske været.

Casper brydde seg ikke om det. Han var vant til kulde.

Han hadde vært kald i åtte lange år.

Emilio, sikkerhetssjefen, lente seg frem og ga ham en telefon. – Det er Savannah, Deres Majestet.

Uten å snu seg ristet Casper på hodet, og Emilio nølte litt før han slo av telefonen.

– Enda et knust hjerte. Blondinen ved siden av ham sukket. – Du er kald som is, Cas. Rik og pen, men helt utilgjengelig. Hvorfor gjør du det slutt? Hun er vill etter deg.

– Det er derfor jeg kutter ut. Stemmen var hard. Han så på spillerne som varmet opp nede på banen, og overså kvinnen som så lengselsfullt på ham.

– Hvis du sparker den peneste kvinnen i verden, er det vel ikke håp for resten av oss.

Det var ikke håp for noen av dem. Ikke for ham heller. Alt var et spill, tenkte Casper. Et spill han var lei av å spille.

Sport var en av få ting som ga adspredelse. Men før rugbyspillet kunne starte, måtte han gjennom to lange timer med høflig konversasjon.

To lange, tomme timer.

Ansiktet hans kom opp på store skjermer på hver side av banen, og han betraktet seg nysgjerrig. Han var overrasket over hvor rolig han virket. Det steg et høyt, kvinnelig brus opp til ham, og Casper ga dem det ventede smilet.

Han kikket bak seg mot glassvinduene i Presidentens suite, der lunsjen ville bli servert. En usedvanlig pen kelner inspiserte bordet, og munnen beveget seg mens hun gikk gjennom sjekklisten.

Casper studerte henne i stillhet. Han knep øynene lett sammen da hun løftet en hånd opp til munnen. Brystet hevet og senket seg da hun trakk pusten, bøyde hodet bakover og stirret opp i taket. Det var en merkelig bevegelse for en som skulle servere lunsj.

Da så han at hun kjempet mot gråten. Lang erfaring hadde lært ham å kjenne igjen tegnene på kvinnelig fortvilelse, så han kunne trekke seg tilbake i tide.

Så dumt av henne å tillate seg å ha så sterke følelser, tenkte han. Men hadde han ikke gjort det samme på hennes alder, da livet hadde vært som en endeløs mulighet?

Han hadde lært en lekse som hadde vist seg å være mer verdifull enn alle de timene han hadde brukt på å studere jus eller historie. Han hadde lært at følelser var mannens største svakhet, og at de kunne drepe like effektivt som en geværkule.

Derfor hadde han brutalt skjøvet dem inn under et lag med bitter livserfaring. Han hadde begravd følelsene så dypt at han ikke lenger kunne finne dem igjen.

Det var slik han ville ha det.

*

Holly satte jordbærterten foran prinsen. Sølvtøyet og krystallglassene skinte mot damaskduken, men hun så det ikke. Hun hadde servert hele måltidet som i en døs med tankene på Eddie, som underholdt hennes erstatning i båsen langs den teppebelagte korridoren.

Holly hadde ikke sett henne, men hun var sikker på at hun var pen. Sikkert blond. Og hun hadde nok ikke en pakke sjokoladekjeks som trøst i krisetider.

Hadde hun utdannelse? Var hun dyktig?

Plutselig ble øynene hennes fulle av tårer, og hun så ikke ordentlig. Fortvilet prøvde hun å ta seg sammen. Hun gikk sakte rundt bordet og konsentrerte seg om desserten, men hun var helt på randen av sammenbrudd. Nicky hadde rett. Hun burde ha holdt seg i sengen og gjemt seg under puten til hun hadde fått følelsene under kontroll.

Et latterutbrudd fra gjestene fikk henne til å føle seg enda mer elendig. Da hun satte den siste desserten på bordet og trakk seg tilbake, kjente hun  til sin skrekk at en av tårene hadde rent nedover kinnet hennes.

Den ene tåren fikk alle de andre til å strømme ut, og plutselig var halsen og øynene fulle av dem.

Å nei, ikke her!

Protokollen forbød henne å snu ryggen til prinsen, så hun ble stående og stirre hjelpeløst på den rosa veggen med roser og rugbyballer. Men hun trøstet seg med at gjestene sikkert ikke la merke til henne.

Folk la aldri merke til henne. Hun var usynlig. Hun var hånden som skjenket champagne, eller øynene som så en tom tallerken. Hun var et ryddig rom og en ekstra stol. Men hun var ikke en person.

– Her. En kraftig mannshånd ga henne et lommetørkle. – Blås.

Forskrekket trakk hun blikket vekk fra hånden og så inn i øyne så mørke som natten.

Det skjedde noe merkelig. Tiden sto plutselig stille. Tårene rant ikke, og hjertet slo ikke.

Et øyeblikk glemte hun at hun holdt på å dumme seg skikkelig ut. Hun glemte Eddie og blondinen hans. Hun glemte til og med det kongelige selskapet. Den eneste i hele verden var denne mannen.

Knærne ble som gelé, og hun ble tørr i munnen. Det ransakende blikket hans skåldet henne som en flamme. Hjertet dunket i brystet hennes.

Da våknet hun.

– Deres Høyhet. Hva skulle hun si? Eller gjøre?

Den ene gangen hun ikke ønsket å bli sett, var hun blitt sett.

Av prins Casper av Santallia.

– Pust, sa han vennlig. – Sakte.

Først da oppdaget hun at han hadde stilt seg rett foran henne. Skuldrene hans var så brede at de skjulte henne for resten av selskapet.

Problemet var at hun ikke lenger husket hvorfor hun gråt. Ett eneste blikk fra de mørke øynene hadde visket bort alt fra hodet hennes.

Hun var forferdelig flau, men samtidig lettet over å få et øyeblikk til å komme til seg selv igjen. Hun tok lommetørkleet og pusset nesen.

Nå gikk det opp for henne at hun hadde fått enda et problem. Han kom til å klage på henne. Og enda verre. Han kom til å få henne sparket!

– Takk, Deres Høyhet, mumlet hun, og puttet lommetørkleet i lommen.  – Det går fint. Synes bare ikke synd på meg.

– Det er det ingen fare for. Medfølelse er ikke noe for meg. Øynene hans lyste av ironisk humor. – Hvis det ikke er sex med i bildet.

Holly var for opptatt med å holde tårene tilbake til å bli sjokkert. Hun trakk pusten dypt. Men den hvite blusen tålte ikke presset, og to knapper spratt opp. Hun gispet. Hadde hun ikke allerede blamert seg nok foran de kongelige? Skulle hun knappe igjen knappene, eller skulle hun late som ingenting …

– Jeg må dessverre klage på deg. Tonen var unnskyldende, og hun kjente at knærne holdt på å svikte under henne.

– Ja vel, Deres Høyhet.

– En sexy kelner med blanke, sorte strømper og blondeundertøy er ytterst distraherende. Blikket gled ned til kløften mellom brystene og ble der. – Du gjør det umulig for meg å konsentrere meg om den kjedelige blondinen ved siden av meg.

Holly så uforstående på ham. – Spøker du?

– Jeg spøker aldri om fantasier, særlig ikke om de seksuelle, sa han med slepende stemme.

– Har du seksuelle fantasier? spurte hun.

– Synes du det er så merkelig? Tonen var ertende.

Da forsto hun at han gjorde narr av henne fordi hun ikke var det minste sexy.

– Det er ikke riktig å erte meg, Deres Høyhet.

– Du kommer bare til å kalle meg Deres Høyhet den første gangen. Så blir det bare «sir». Blikket gled opp til munnen hennes. – Det er nok heller du som erter meg. Han så på henne med blikket som menn ga spesielt vakre kvinner.

Og det gjaldt ikke henne. Det visste hun. – Du har ikke spist desserten, sir.

Han smilte. – Jeg ser på den akkurat nå.

Hjelp, han flørtet med henne! Knærne begynte å skjelve. Han var så tiltrekkende, og måten han så på henne på, fikk henne til å føle seg som en fotomodell. Han, som kunne få alle de kvinnene han ønsket.

– Cas, sa en kvinnestemme bak dem. – Kom og sett deg.

Men han snudde seg ikke. Han tok ikke blikket fra henne, og Hollys selvtillit vokste under det intense blikket. Plutselig ble det en farlig forandring i stemningen. Hun svelget hardt.

Det var hans skyld. Å flørte var én ting, men han hadde gjester som heftet seg ved hvert ord, og kvinner som lengtet etter hans oppmerksomhet.

Plutselig husket hun hvor hun var og hvem hun var. – De venter på deg, sir.

Den svake hevingen av et øyebryn viste at han ikke forsto hvorfor det var noe problem, og Holly smilte matt. Han bestemte, og folk ventet på et vink fra ham.

Holly rensket stemmen. – Alle lurer på hva du gjør.

– Hvorfor?

Hun misunte ham nesten den likeglade minen.

– Vel … Hun rensket stemmen. – Vanligvis bryr folk seg om hva andre synes.

– Gjør de?

Hun lo stivt. – Ja.

– Bryr du deg om hva andre mennesker synes?

– Jeg er kelner, sa Holly nøkternt. – Jeg er nødt. Gjør jeg ikke det, får jeg ikke tips og ikke penger til mat.

Prinsen trakk på skuldrene. – Fint. Da blir vi kvitt dem. Det de ikke ser, kan de ikke bedømme. Han kastet et blikk på en av de velbygde fyrene ved døren, som tydeligvis visste hva han skulle gjøre.

Sikkerhetsvaktene gikk til aksjon. I løpet av få minutter hadde resten av selskapet forlatt rommet.

Holly kunne ikke annet enn å bli imponert over den diskrete bruken av autoritet. Hvordan føltes det å ha slik makt at en kunne rydde rom med bare et blikk? Og være så sikker på seg selv at en ikke brydde seg om hva andre tenkte?

Først da døren lukket seg bak dem, forsto hun at hun var alene med prinsen.

Han hadde nettopp sendt fra seg den vakre kvinnen, til fordel for – henne?

Prinsen snudde seg mot henne med et farlig mørkt blikk, men stemmen var myk. – Så. Nå er vi alene. Hva skal vi bruke tiden til, synes du?

